Sent Vinsentas

Sent Vinsentas () – vulkaninė sala Karibų jūros regione, Priešvėjinių Antilų salų grupėje, tarp Sent Lusijos šiaurėje ir Grenadinų pietuose. Įeina į Sent Vinsento ir Grenadinų valstybę, yra didžiausia ir gausiausiai apgyvendinta jos sala.

Salos plotas 345 km². Ji nusidriekusi iš šiaurės į pietus 29 km, plotis siekia 18 km. Kranto linija vingiuota, jos ilgis 84 km. Salos paviršius kalnuotas, sudarytas iš vulkaninių masyvų, kurių svarbiausias – aktyvus Sufriero ugnikalnis (1234 m). Sent Vinsento saloje veši tropinės džiunglės, pakrantėse driekiasi juodo smėlio paplūdimiai.

Sent Vinsente gyvena apie 100 tūkst. gyventojų. Svarbiausi miestai: Kingstaunas, Leju, Barualjė, Šatobleras, Džordžtaunas, Kaliaka.

Salą 1498 m. atrado Kristupas Kolumbas ir pavadino Šv. Vincento Saragosiečio garbei. Karibai salą tuo tarpu vadino Hairuna.

Sent Vinsento ir Grenadinų geografija
Priešvėjinės Antilų salos